Predkladacia správa

Implementačná správa Národného programu reforiem SR na roky 2008 - 2010 (NPR) je priebežným vyhodnotením plnenia opatrení definovaných v NPR. Vláda SR ju predkladá Európskej komisii na výzvu Európskej rady. Pred rokovaním vlády bola správa predložená Hospodárskej a sociálnej rade SR, Rade vlády SR pre verejnú správu, Ministerskej rade vlády SR pre záležitosti Európskej únie a tiež Výboru pre európske záležitosti Národnej rady SR. 

Samotný NPR je rozpracovaním tézovitých opatrení definovaných v Modernizačnom programe Slovensko 21. Detailné akčné plány obsahujúce informáciu ako opis, ciele a analytické zdôvodnenie opatrení, ich väzbu na odporúčania Európskej rady a Integrované usmernenia, finančné zabezpečenie a harmonogram úloh poskytujú ľahký monitoring úloh, ktorý sa na úrovni vlády vykonáva dvakrát ročne a posilňuje tak dôraz na riadenie a implementáciu štrukturálnych politík. V súlade s týmito štandardmi ponúka Implementačná správa NPR  detailný opis realizácie opatrení podľa jednotlivých úloh. Takisto zdôvodňuje prípadné neplnenie a navrhuje nové termíny. 

Po predstavení makroekonomického a finančného rámca nasleduje vyhodnotenie doterajšieho pokroku v plnení opatrení NPR 2008 - 2010 v piatich prioritných oblastiach – a) výskum a vývoj, b) vzdelávanie, c) zamestnanosť), d) podnikateľské prostredie, e) zmena klímy a energetika. Vzhľadom na previazanosť krízy so štrukturálnymi politikami sa samostatná kapitola venuje aktualizácii protikrízových opatrení a najmä ich priebežnému vyhodnoteniu. Vo viacerých prípadoch sa takéto hodnotenie javí ako predčasné, poskytuje však minimálne základ pre ďalšiu analýzu opatrení. Súčasťou dokumentu je tradične prehľad vývoja štrukturálnych indikátorov.

Vzhľadom na to, že dokument vychádza z podkladov rezortov a na povinnosť všetkých členských štátov Európskej únie predložiť vyhodnotenie svojho národného programu reforiem za predchádzajúce obdobie Európskej komisii do 15. októbra, návrh implementačnej správy bol predmetom skráteného medzirezortného pripomienkového konania. Návrh predkladajú národní koordinátori lisabonskej stratégie v SR na rokovanie vlády SR bez rozporov. 

Informácia o financovaní jednotlivých opatrení je uvedená v prílohe. Samotný dokument nevytvára dodatočné nároky na rozpočet verejnej správy. Prípadné dodatočné finančné nároky, ktoré vzniknú pri realizácii jednotlivých opatrení budú posudzované v rámci príslušných materiálov.